উধাও শীত, বাড়বে গরম, আগামীকালের মধ্যেই ২ থেকে ৪ ডিগ্রি বাড়বে তাপমাত্রা

কলকাতা: শীতের (Winter) আমেজ আর নেই বললেই চলে। বাড়ছে সর্বনিম্ন তাপমাত্রা (Minimum Temperature) । সেইসঙ্গে আকাশের মুখ ভার। গুমোট পরিবেশ। গত ২৪ ঘণ্টার তুলনায় সোমবার প্রায় ৩ ডিগ্রি তাপমাত্রা বাড়ার পূর্বাভাস ( Temperature Forecast) । ভোরের দিকে কুয়াশা (Fog) থাকবে। কলকাতা (Kolkata Weather) এবং পার্শ্ববর্তী অঞ্চলে সর্বোচ্চ এবং সর্বনিম্ন তাপমাত্রা যথাক্রমে ৩০ ডিগ্রি এবং ২২ ডিগ্রির আশেপাশে ঘোরাঘুরি করবে।

আলিপুর আবহাওয়া দফতর জানিয়েছে, আগামিকাল অর্থাৎ মঙ্গলবারের মধ্যে ২ থেকে ৪ ডিগ্রি সেলসিয়াস তাপমাত্রা বাড়বে। বুধবার থেকে মেঘলা আকাশের সম্ভাবনা। ঠাণ্ডার শিরশিরানি সরিয়ে এবার বসন্তের আগমন বার্তা। আর বসন্তের শুরুতেই বঙ্গে বৃষ্টির ভ্রুকুটি।

আরও পড়ুন: সাত সকালে দিল্লিতে ভূমিকম্প, রাজ্যবাসীকে সতর্ক থাকার বার্তা মোদির

বুধবার থেকে বৃষ্টির পূর্বাভাস উপকূল ও সংলগ্ন জেলাগুলিতে। মূলত বজ্রবিদ্যুৎ-সহ হালকা বৃষ্টির সম্ভাবনা। বৃহস্পতিবার বৃষ্টির পরিমাণ ও ব্যাপকতা বাড়বে। বৃষ্টি চলবে শুক্রবার পর্যন্ত।

আজ ও আগামিকাল মোটের মোটামুটি আবহাওয়া শুষ্ক থাকবে। বুধবার বৃষ্টি হবে কলকাতা, উত্তর দক্ষিণ ২৪ পরগনা, পূর্ব মেদিনীপুর বাঁকুড়া এবং পূর্ব বর্ধমান জেলাতে।

বৃহস্পতিবার বৃষ্টির পূর্বাভাস রয়েছে উত্তর ও দক্ষিণ চব্বিশ পরগনা, পূর্ব ও পশ্চিম মেদিনীপুর, বাঁকুড়া, পূর্ব ও পশ্চিম বর্ধমান, কলকাতা, হাওড়া, হুগলি জেলাতে ৷ কলকাতা ও দুই 24 পরগনাতে ভিজবে শুক্রবারও। দক্ষিণবঙ্গের মত উত্তরবঙ্গেও বৃষ্টি হবে। বৃহস্পতি ও শুক্রবার দার্জিলিং এবং কালিম্পংঙে হালকা বৃষ্টিপাতের সম্ভাবনা। দার্জিলিঙের উঁচু পার্বত্য এলাকায় হতে পারে হালকা তুষারপাত।

রবিবার কলকাতা এবং তৎপার্শ্ববর্তী অঞ্চলে সর্বনিম্ন তাপমাত্রা ছিল ১৯.৮ ডিগ্রি সেলসিয়াস ৷ যা স্বাভাবিকের চেয়ে ১.১ ডিগ্রি বেশি। সর্বোচ্চ তাপমাত্রা ছিল ৩০.২ ডিগ্রি সেলসিয়াস ৷ যা স্বাভাবিকের চেয়ে ০.২ ডিগ্রি বেশি। বাতাসে আপেক্ষিক আর্দ্রতা ছিল সর্বোচ্চ ৮৭ শতাংশ এবং সর্বনিম্ন ৩৩ শতাংশ।